B Corporation

Certifikácia B Corporation (známa tiež ako certifikácia B Lab alebo B Corp) je súkromné osvedčenie, ktoré spoločnostiam udeľuje B Lab, celosvetová nezisková organizácia s pobočkami v Spojených štátoch, Európe, Južnej Amerike, Kanade, Austrálii a na Novom Zélande. Na získanie a udržanie certifikácie musia jednotlivé spoločnosti získať minimálny počet bodov v online hodnotení „sociálnej a environmentálnej výkonnosti“, splniť požiadavku na začlenenie záväzkov B Lab voči zainteresovaným stranám do riadiacich dokumentov spoločnosti a platiť ročný poplatok. Výška poplatku sa odvíja od ročného obratu spoločnosti, pričom štandardizácia poplatkov bola upravená v júli 2022, aby reflektovala záujmy menších spoločností.

Od 22.mája 2022 narástol počet „certifikovaných spoločností B Corp“ na 5000 vo viac ako 154 odvetviach v 79 krajinách. Medzi známe spoločnosti, ktoré majú certifikáciu B Corp patria napríklad firmy Patagonia, Cotopaxi, Toms, Veja, Ben & Jerry’s, Rituals, Weleda, The Body Shop, Illy Caffe, The Guardian či Coursera. Do roku 2021 sa celosvetovo na hodnotenie dopadu B Labs zaregistrovalo viac ako 196 000 spoločností. Od začiatku roku počas pandémie Covid-19 zaznamenal B Lab nárast využitia ich nástrojov hodnotenia dopadu o 84%

B Corporation certifikácia (proces) 
Podniky potrebujú komplexné, dôveryhodné a porovnateľné štandardy vplyvu na podporu zmeny ekonomických systémov.

B Impact Assessment, využitý vo vyše 196 000 podnikoch, je digitálny nástroj, ktorý pomáha merať, riadiť a zlepšovať pozitívny vplyv na životné prostredie, komunity, zákazníkov, dodávateľov, zamestnancov a akcionárov. Získanie minimálneho overeného skóre 80 bodov v hodnotení je tiež prvým krokom k certifikácii B Corp.

Certifikované B Corporations sú lídrami v globálnom hnutí za inkluzívnu, spravodlivú a regeneratívnu ekonomiku. Certifikát B Labu zaručuje meranie celkového sociálneho a environmentálneho dopadu skúmanej spoločnosti.

Certifikácia B Corp je označenie, že podnik spĺňa vysoké štandardy overeného výkonu, zodpovedne a transparentne uvádza faktory ako zamestnanecké benefity, príspevky na charitu, ale aj postupy dodávateľského reťazca a vstupné materiály výrobného procesu. Aby spoločnosť získala certifikáciu, musí:

 Preukázať vysokú sociálnu a environmentálnu výkonnosť dosiahnutím skóre B hodnotenia vplyvu 80 (z 200 bodov) alebo vyššie a absolvovaním hodnotenia rizík. Nadnárodné korporácie musia tiež spĺňať štandardy základných požiadaviek.

 Prijať právny záväzok zmenou štruktúry správy a riadenia spoločnosti tak, aby sa zodpovedali všetkým zainteresovaným stranám, nielen akcionárom. Získať štatút spoločensky zodpovedného podniku.

 Preukázať transparentnosť tým, že informácie o výkone meranom podľa noriem B Lab budú verejne dostupné na ich profile B Corp na webovej stránke B Lab.

Certifikácia B Corp prináša spoločnostiam benefity ako:

 budovanie dôvery u spotrebiteľov, komunít a dodávateľov,
 pomáha prilákať a udržať vysokokvalifikovaných zamestnancov,
 vyvoláva záujem investorov zameraných na poslanie podniku.

Keďže recertifikácia B Corp prebieha každé tri roky, od spoločností sa vyžaduje, aby sa opätovne podrobili procesu overovania a neustále sa zlepšovali. Týmto sa B Corps zameriava aj na neustále zlepšovanie firiem, či organizácií.

Proces hodnotenia 
Proces hodnotenia vplyvu spoločnosti pozostáva z troch fáz:

1. Posudok vplyvu spoločnosti 
Hodnotenie vplyvu B Lab sa realizuje zodpovedaním série otázok o postupoch a výstupoch spoločnosti v piatich kategóriách:

 riadenie podniku,
 zamestnanci,
 komunita,
 životné prostredie,
 zákazníci.

2. Porovnanie vplyvu spoločnosti 
Vyhodnotenie výkonnosti podniku v porovnaní s tisíckami firiem, ktoré už absolvovali hodnotenie B Lab.

Spoločnosť dokáže vďaka hodnoteniu identifikovať svoje silné stránky, aj priestor na zlepšovanie.

3. Zlepšenie vplyvu spoločnosti 
Platforma hodnotenia vplyvu B Impact Assessment slúži na identifikáciu, sledovanie a získavanie informácií o príležitostiach na zlepšenie a o osvedčených postupoch.

K dispozícii sú nástroje, ktoré pomáhajú spoločnostiam, vrátane prispôsobených správ o zlepšení, príručiek, osvedčených postupov a prípadových štúdií.

Účel certifikácie B Corp 
Certifikácia organizácie B Corporation je nezávislá norma, podľa ktorej majú spoločnosti na základe výsledkov hodnotenia plniť sociálne a environmentálne prospešné aktivity a byť pre verejnosť transparentné. Certifikát B Corp sa vzťahuje na celý komplex aktivít spoločnosti - hodnotenie produktových radov, výrobných vstupov a procesov, riadenie ľudských zdrojov, vzťahy so zákazníkmi a komunitami. Certifikát môžu získať podniky všetkých právnych štruktúr.

Výhody certifikácie B Corp 

 Meria a hodnotí sociálny a environmentálny prospech spoločnosti.
 Zastupuje zmätočnú alebo neexistujúcu legislatívu, získanie certifikátu B Corp je jednoduchší proces.
 Akademické príspevky k odpusteniu študentských pôžičiek.

Nevýhody certifikácie B Corp 

 Certifikácia B Corp neposkytuje právny status.
 Hodnotenie je prísne a náročné.
 Verejnosť nemá prístup k dokumentom, ktoré slúžia ako podklad pre hodnotenie, má prístup k bodovému hodnoteniu, ktoré je udelené a vyhľadateľné v profile spoločnosti na stránkach B Labs.

Zákonné požiadavky 
Spoločnosti nemusia meniť stanovy a iné dokumenty svojej spoločnosti ako podmienku certifikácie B Corporation. V rámci certifikácie však spoločnosti na základe zmluvy o certifikácii súhlasia s nasledujúcimi podmienkami:

 v rozsahu prípustnom podľa zákona prehodnocovať dopady rozhodnutí nielen na akcionárov, ale aj na zamestnancov, zákazníkov, dodávateľov, komunitu a životné prostredie,
 podporiť snahu B Lab určiť účinný právny mechanizmus, aby vedenie podniku prehodnotilo záležitosti uvedené v bode 1,
 v prípade, že sa v krajine vytvorí takýto právny mechanizmus, podniknúť kroky potrebné na využitie takéhoto mechanizmu,
 v prípade zmeny kontroly nad spoločnosťou, vrátane verejnej ponuky, opätovne podstúpiť recertifikáciu do 90 dní odo dňa zmeny kontroly podniku.

Zoznam slovenských B Corps 
Zoznam certifikovaných B Corps je dostupný na stránkach B Labu. Prvou slovenskou firmou, ktorá získala certifikáciu B Corp sa stala v júni 2022 wilderoben.

Súvisiace články 
Spoločensky zodpovedné podnikanie

Referencie 

Podnikanie